Vom 18. bis ins 20. Joahrhundat hod as Kinireich Buganda a bsundane Voamachtstellung im zentraln Afrika ghabt. De Gschicht vo Buganda gäht oba no daitlich weida zruck. Kuschitische und nilotische Wandahiartn, de wo se Hima oder Tutsi gnannt ham, san wahrscheinlich im 14. Jahrhundat ausm Norden oba kemma und ham se mid de Bantu vabandelt, de wo voahea scho do gwen san. Doraus han nochad do, wos heit de Lända Uganda, Ruanda, Burundi, Tansania und Kenia (bei de letzdn zwoa betrifft des nua an Westn) gibt, a Haffa Kinireich entstondn, zu dene neba Buganda aa Bunyoro, Busoga, Ankole, Toro und as Kinireich Ruanda ghean. Heitzdog is Buganda a teilweise unabhägige Provinz vo Uganda.